**Tartumaa meistriteks kolmikute rannavõrkpallis tulid Janno Jõela, Steven Meilus ja Johann Olaf Lääne**

Tartumaa Spordiliidu initsiatiivil toimunud rannavõrkpalli kolmikute turniiril meestele osales 6 võistkonda. Meeskonnad loositi kahte alagruppi, kust medalimängudele pääsesid kaks tugevamat. Alagrupis A sai kahe võiduga esikoha võistkond Structura (Janno Jõela, Steven Meilus ja Johann Olaf Lääne), kellele järgnes Tartu vald (Timo Teearu, Silver Vaino ja Juhan Püvi). B alagrupi võitis täiseduga meeskond Eliit (Ragnar Pähn, Ragnar Pähn ja Karl Maidle), teine koht kuulus võistkonnale Sahmakas (Hergo Hansman, Kunnar Kangro ja Siim Tammearu).

Viienda koha kohtumises oli parem võistkond Silfer, kus mängisid kolm Arost: Ralf, Silver ja Karmo. Mõlemas poolfinaalis läks võitja välja selgitamiseks vaja kolmandat geimi, pingelistes lahingutes pääsesid finaali lõpuks alagruppide võitjad. Kahe kaotuseta meeskonna omavahelises mõõduvõtus sai 2-0 võidu võistkond Structura. Pronksimängus alistas võistkond Sahmakas 2-0 Tartu valla meeskonna.

Naiste Tartumaa meistrivõistlused kolmikutele toimuvad kolmapäeval 12.augustil algusega kell 16.00 Rannakeskuses. Täpsem info ja registreerimine Rannakeskuse kodulehel [www.rannakeskus.ee](http://www.rannakeskus.ee/)

Meeste Tartumaa meistrivõistluste lõppjärjestus:

1. Janno Jõela, Steven Meilus ja Johann Olaf Lääne (Structura)  
2. Ragnar Pähn, Ragnar Pähn ja Karl Maidle (Eliit)  
3. Hergo Hansman, Kunnar Kangro ja Siim Tammearu (Sahmakas)  
4. Timo Teearu, Silver Vaino ja Juhan Püvi (Tartu vald)  
5. Ralf Aros, Silver Aros ja Karmo Aros (Silfer)  
6. Kristjan Kübar, Margus Kodu ja Tõnu Leemet (Structura2)